Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 227/13/1105	Bratislava V, 2.4.2014
EEČ : 2-12-166-2014

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené na tom skutkovom základe, že v čase asi o 10.50 hod. dňa 07.04.2013 v Bratislave XXXXX bez použitia násilia odcudzila zo záložne XXXXX 1 ks pánsky zlatý prsteň, kombinácia biele a žlté zlato, veľkosť 54, hmotnosť 12,75 gr, so vsadeným briliantom 0,10 karátovým tak, že prišla do záložne, zamestnancovi uviedla, že chce kúpiť prsteň, jeden si vyskúšala, vrátila ho späť, potom si na prst pravej ruky nasadila druhý, vyššie uvedený  prsteň, vtom sa otočila a začala utekať z predajne, pričom zamestnanec sa za ňou rozbehol a v ďalšom úteku jej zabránil na XXXXX. Krádežou prsteňa bola XXXXX, so sídlom XXXXX spôsobená škoda vo výške 408,-€,

lebo obvinená nebola v čase činu pre nepríčetnosť trestne zodpovedná.

Odôvodnenie:
Poverený príslušník PZ Okresného riaditeľstva PZ v Bratislave V, OO PZ Petržalka sever uznesením pod sp. zn. ORP-722/PS-B5-2013 zo dňa 7.4.2013 začal trestné stíhanie a vzniesol obvinenie vyššie uvedenej obvinenej pre prečin krádež podľa § 212 ods. 1 Trestného zákona na skutkovom základe uvedenom vo výroku tohto uznesenia. 

	Dňa 21.3.2014 predložil poverený príslušník PZ na tunajšiu prokuratúru vyšetrovací spis s návrhom na zastavenie trestného stíhania podľa § 215 ods. 1 písm. e) Trestného poriadku. 

	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Podľa § 212 ods. 1 Trestného zákona trestného činu krádeže sa dopustí ten,  kto si prisvojí cudziu vec tým, že sa jej zmocní a spôsobí tak malú škodu. 
 
	Zo spisového materiálu, najmä z priznávajúcej výpovede obvinenej je dostatočne preukázané, že vyššie popísaného skutku sa dopustila vyššie uvedená obvinená.

Vyhodnotiac stíhaný skutok je nepochybné, že tento napĺňa znaky skutkovej podstaty prečinu krádež podľa § 212 ods.1  Trestného zákona.

	Zo znaleckého posudku znalcov MUDr. Michala Bolehradského a MUDr. Daniely Martišovej ohľadom duševného stavu obvinenej vyplýva, že obvinená v čase spáchania skutku nevedela a nemohla rozpoznať nebezpečnosť a protiprávnosť svojho konania, svoje konanie nemohla ovládať, obvinená nebola schopná rozpoznať nebezpečnosť a protiprávnosť svojho konania a chápať zmysel trestného konania. V súčasnosti zmysel trestného konania chápať vie. 

Zastaviť trestné stíhanie podľa § 215 ods. 1 písm. e) Trestného poriadku možno vtedy, keď je ustálené, že stíhaný skutok sa stal, napĺňa znaky určitého trestného činu a spáchal ho obvinený, ktorý nebol v čase činu pre nepríčetnosť trestne zodpovedný. 

V konkrétnom prípade boli splnené všetky zákonné podmienky na postup podľa § 215 ods. 1 písm. e) Trestného poriadku, preto som rozhodol tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Krajčovič
prokurátor